Document ID: 32004L0070

Direktiva Komisije 2004/70/ES
z dne 28. aprila 2004
o spremembah Direktive Sveta 2000/29/EGS o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti [1] ter zlasti točk (c) in (d) drugega odstavka člena 14 Direktive,
ob upoštevanju naslednjega:
(1) Člen 20 Akta o pristopu iz leta 2003 se nanaša na Prilogo II tega akta, ki vsebuje prilagoditve pravnega reda, potrebne s pristopom. Vendar pa Priloga II načelno upošteva samo prilagoditve aktov, sprejetih pred dnem, določenim za pristopna pogajanja, tj. 1. november 2002.
(2) Vendar je treba opraviti dodatne prilagoditve pravnega reda zlasti za akte, sprejete po tem datumu, pa tudi tiste, ki niso mogli biti vključeni v Prilogo II ali ki zaradi spremenjenih okoliščin zahtevajo nove prilagoditve.
(3) Direktiva 2000/29/ES je bila nekajkrat spremenjena po 1. novembru 2002 glede nekaterih določb, ki so bile prilagojene z Aktom o pristopu iz leta 2003.
(4) Z Aktom o pristopu iz leta 2003 je bil Litvi podeljen status varovanega območja glede virusa Beet necrotic yellow vein za omejeno obdobje, ki se izteče 31. marca 2006. Ustrezno je treba spremeniti besedilo Priloge IV, da bodo izražene spremembe, narejene z Aktom o pristopu.
(5) Z Aktom o pristopu iz leta 2003 je bil Litvi, Sloveniji in Slovaški podeljen status varovanega območja glede krompirjeve ogorčice Globodera pallida (Stone) Behrens za omejeno obdobje, ki se izteče 31. marca 2006. Ustrezno je treba spremeniti besedilo Priloge IV, da bodo izražene spremembe, narejene z Aktom o pristopu.
(6) Z Aktom o pristopu iz leta 2003 je bil Malti podeljen status varovanega območja glede virusa Citrus tristeza (evropski sevi) za omejeno obdobje, ki se izteče 31. marca 2006. Ustrezno je treba spremeniti besedilo Priloge IV, da bodo izražene spremembe, narejene z Aktom o pristopu.
(7) Zaradi jasnosti je ustrezno kombinirati v enem besedilu nekatere spremembe, opravljene od 1. novembra 2002. Za izvajanje teh določb Direktive, ki ne izražajo obstoječe zakonodaje, je treba državam članicam dati ustrezen rok.
(8) Direktivo 2000/29/ES je zato treba ustrezno spremeniti.
(9) Ukrepi, predvideni s to direktivo, so v skladu z mnenjem Stalnega odbora za zdravstveno varstvo rastlin -
SPREJEL NASLEDNJO DIREKTIVO:
Člen 1
Direktiva 2000/29/ES se spremeni na naslednji način:
1. Priloge I, II, III in IV se spremenijo v skladu s Prilogo I k tej direktivi.
2. Del B Priloge IV je spremenjen v skladu s Prilogo II k tej direktivi.
Člen 2
Države članice sprejmejo zakone in druge predpise, potrebne za uskladitev s Prilogo II k tej direktivi, najpozneje do 1. junija 2004. Komisiji nemudoma sporočijo besedilo teh določb ter korelacijsko tabelo med temi določbami in to direktivo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 3
Ta uredba začne veljati ob upoštevanju in z dnevom začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.
Člen 4
Ta direktiva je naslovljena na države članice.
V Bruslju, 28. aprila 2004

Labels: 20
16
6